**ԿԱՐՈ ՍԱՍՈՒՆԻ**

(1888 -1877)

Կարո Սասունին ծնվել է 1888թ. հուլիսի 15-ին Սասնո Խուլբ գավառակի Ահարոնք գյուղում՝ Մամիկոնյանների իշխանական տոհմից սերված Ղազարի և հերոսուհի Աննայի (Աննա Մայրիկ) ընտանիքում:

1896-1897թթ. սովորել է իրենց գյուղում գտնվող Հայոց Միացյալ Ընկերության դպրոցում, որից հետո էլ Մուշ քաղաքի Մխիթարյան վարժարանում, որը շրջանի միակ միջնակարգ դպրոցն էր (1901-1905թթ):

Սասունի 1904թ. հերոսական և միաժամանակ ողբերգական իրադարձությունների արդյունքում Կարո Սասունու՝ ազատագրական պայքարի վերաբերյալ ըմբռնումները դառնում են ավելի հստակ և տրամաբանված:

1907թ.-ից մինչև 1908թ. երիտթուրքական հեղաշրջումը դասավանդում է Դիարբեքիրում: Դրանից հետո անցնում է Կ. Պոլիս, ուր ապրում և գործում է 1908-1912թթ.: Այս տարիներին նա բարձր առաջադիմությամբ ավարտում է Կ. Պոլսի Կենտրոնական վարժարանը:

1909թ. Սասունին ընդունվում է Կ. Պոլսի իրավաբանական համալսարանը: 1912թ. հոկտեմբերից մինչև 1913թ. օգոստոսը Կարո Սասունին գործում է Մուշ-Սասունում՝ տանելով զինման և կազմակերպչական աշխատանքներ:

Առաջին Համաշխարհային պատերազմի տարիներին հայապահպան լայն աշխատանքներ է տանում Բասենում, Ալաշկերտում և Մանազկերտում:

Ռուսական 1915թ. հուլիսյան կեղծ նահանջի օրերին նա ապահովում է Բուլանուխ-Մանազկերտից նահանջող հայության թիկունքը՝ փրկելով հազարավոր փախստականների:

1916թ. սկզբներին, երբ ռուսական զորքերը գրավում են Արևմտյան Հայաստանը Սասունին անցնում է Մուշ, ուր կարևորագույն աշխատանքներ է տանում Եղեռնից մազապուրծ հայության բեկորների հայթայթման, հայրենի եզերքի վերընձյուղման համար: Նրա ձեռնարկած միջոցառումների շնորհիվ հազարավոր հայեր են գտնվում և տեղաբաշխվում լքյալ բնակավայրերում: Ստեղծում են նաև զուտ հայկական զինված կազմավորումներ:

1917թ. ռուսական Փետրվարյան հեղափոխությունից հետո, երբ ստեղծվում է Թուրքահայաստանի կոմիսարիատը, Կարո Սասունին նշանակվում է Տարոնի նահանգապետ՝ նստավայր ունենալով Խնուսը:

1917թ. Հոկտեմբերեան հեղաշրջումից հետո նա կարևորագույն նպաստ է ունենում Էջմիածնի, Աշտարակի և Թալինի թաթար բնակչության բնակավայրերում արևմտահայության տեղավորման գործում՝ հօգուտ հայերի փոխելով ժողովրդագրական պատկերը: Իսկ Թալինի բերդի գրավման կազմակերպումը նրա կողմից 1918թ. մայիսի 5-ին կարևոր նշանակություն է ունենում Սարդարապատի ճակատամարտում հայության հաղթանակի համար: Սարդարապատի թուրքական բանակը զրկվում է Արագածի թաթարական ուժերի օժանդակությունից:

Կարո Սասունին փաստորեն հանդիսանում է Հայաստանի հայացնողներից մեկը Ռուբենի և Արամի հետ մեկտեղ, նոր պետականության արարումից առաջ:

1919թ. հունիսի 21-23-ին տեղի ունեցած ընտրություններում ընտրվում է ՀՀ Խորհրդարանի պատգամավոր:

Որպես պետական գործիչ՝ նա ուժեղ իշխանության կողմնակից էր:

1920թ. մայիսի 5-ին նշանակվում է Շիրակի նահանգապետ, ուր կարճատև ժամանակահատվածում անողոք պայքար է մղում կաշառակերության և կոռուպցիայի դեմ՝ կարճատև ընթացքում վերացնելով այն: Մինչև այդ, նա Ռուբենի Տեր-Մինասյանի և Սեպուհի հետ համախորհուրդ՝ ճնշում է Ալեքսանդրապոլի մայիսյան խռովությունները, որոնք թաթարների հետ կազմակերպել էին բոլշևիկները:

1920թ. սեպտեմբերին սկսված հայ-թուրքական պատերազմի օրերին ջանք ու եռանդ չի խնայում թուրքական առաջխաղացումը կասեցնելու ուղղությամբ:

Մեծ է Կարո Սասունու դերը 1921թ. Փետրվարյան ապստամբությանը կազմակերպված ընթացք հաղորդելու գործում: Նա մշեցիների, խնուսցիների և սասունցիների դեպի Աշտարակ, Էջմիածին և ապա՝ Երևան շարժվող ուժերի հրամանատարն էր: Իսկ «Հայրենիքի փրկության կոմիտեի» գործունեության շրջանում Ներքին գործոց նախարարն էր:

Փետրվարյան ապստամբության պարտությունից (1921թ. ապրիլի 2) հետո սկսվում է նրա կյանքի վտարանդիության շրջանը, որի ընթացքում շարունակում է իր հայապահպան և ազգանվեր գործունեությունը: Այն իր մէջ ներառում էր կրթական, հրատարակչական, հրապարակախոսական, պատմագիտական և քաղաքական ոլորտներ: Նրա բազմաթիվ աշխատություններից բավական է հիշատակել «Պատմություն Տարոնի աշխարհի» ստվարածավալ գործը, «Փետրվարյան ապստամբությունը»,«Հայ – թրքական պատերազմը», «Մայիսյան խռովությունները և թաթարական ապստամբ շրջանները», «Արևմտահայաստանը Ա աշխարհամարտի ընթացքին, 1914-1918» և այլ: Ունի բազմաթիվ քաղաքագիտական, հրապարակախոսական և պատմագիտական բնույթի հոդվածներ: Բեյրութում հիմնել և հրատարակել է «Բագին» ամսագիրը, «Նշան Փալանճյան» վարժարանում կրթել է բազում հայ երիտասարդների, որոնք իրենց հերթին նպաստել են սփյուռքահայ խնդիրների լուծմանը, հայապահպանման աշխատանքների՝ սփռվելով աշխարհով մեկ:

Կ. Սասունին վախճանվել է 1977թ. օգոստոսի 11-ին, 89 տարեկան հասակում: Թաղված է Բեյրութում: